Taa,
ero yinhîrî 6 ro enmapuche Petru komo takî tî naar̂akn̂e Xesus îh pona,
kawno pona.
Petru,
Ciaku,
Xuaw,
ero wa mak naar̂akn̂e.
Ciaku yakno rma mîk xakn̂e Xuaw.
N̂examro re makî tî iito xatken̂e cewyaro.
Iito cexitaw so takî tî anarme ro mak Xesus n̂esenpekn̂e.
Tîroromutwe ro mak takî tî xakn̂e Noro yeepatarî kaamo wa mak oco.
Ponon marha tî xakn̂e tîroromutwe,
weeyu wara ro mak oco.
Ero wa Xesus yesenpetaw Moises takî tî n̂esenpekn̂e yîwya so,
Erias marha tî.
Xesus yakro tî nîmtapowatken̂e n̂examro.
Ero wa tî xatken̂e.
Ero ke on wara tî kekn̂e Petru Xesus ya,
Apa,
keken mexe nasî on okre.
Ero ke cma re oona amna n̂iir̂asî mîîmo osorwaw.
Amîn,
Moises mîn,
Erias mîn,
ero wa.
Ahce wa kat awya?
kekn̂e tî Petru yîwya.
Ero wa ketaw rma kaweresî takî tî n̂examro nahruyakn̂e.
Tîroromutwemu rma tî mîn xakn̂e kaweresî.
Kaweresî chewno mtapotarî takî tî n̂esencekn̂e.
On wara tî kekn̂e,
Omumuru Moso okwe yîpînîn yaw oyehtopo cik.
Tawake xa wasî Moso poko.
Ero ke yîmtapotarî men entacoko,
kekn̂e.
Ero wa kacho tî n̂esencekn̂e kaweresî chewno.
Ero yipu yencetaw n̂esewnapetken̂e takî tî Xesusu npanatanmekrî komo.
N̂eraswatken̂e ro makî tî.
Amn̂e takî tî Xesus mokyakn̂e yîhyaka so.
Cei kekn̂e tî poko so.
Awomcoko tak ha.
Erasîra rma ehcoko,
kekn̂e tî yîwya so.
Ero ke n̂esewyar̂atken̂e takî tî Petru komo.
Anarî komo yenîhra tak xatken̂e.
Xesus mak takî tî n̂een̂atken̂e.
Ero wa tî xatken̂e.
Taa,
ero yinhîrî takî tî cetken̂e hara Xesus komo.
Îîpî yenîhcetaw on wara tî kekn̂e Xesus yîwya so,
An̂enîthîrî komo ekatîmra ro mak men ka ehcoko,
oroto mencow ero.
Amn̂e mak Tooto me Ewruxapu waihyasî,
ero yinhîrî tak pakes hara.
Ero yimaw mak ekatîmcoko,
pakache mak ha,
kekn̂e tî yîwya so.
Taa,
on wara ketken̂e hara Xesusu npanatanmekrî komo yîwya,
On wara kexe amna panatanmetopo mewren̂e komo,
Erias pen mokyas hara amn̂e,
kexe.
Ahce kacho ero wa ketu?
ketken̂e yîwya.
On wara n̂eyukyakn̂e hara Xesus,
Yaaro rma wa kexe.
Eriasî rma wa mokyas amn̂e akir̂wamano riso.
Ahnoro rma nakir̂wamesî noro.
On wara tko wîîkes hara awya so,
mokye rma tko Erias.
Erias mîkro,
kahra ro mak xatken̂e anarî komo.
Noro pen n̂emetanmekyatken̂e.
Ahce wa na emetanmetopo yîhtînoyataw yîwya so,
ero wara rma n̂emetanmekyatken̂e okwe.
Ero wa xa marha Tooto me Ewruxapu n̂emetanmekyaxe hara amn̂e,
kekn̂e yîwya so.
Ero yimaw takî tî Xesusu mtapotarî n̂encetken̂e yînpanatanmekrî komo sara wara xa tak.
Xuaw Bacista pen poko wa nîîke ham,
ketken̂e takî tî tîhnaw so.
Ero wa tî ketken̂e îîpî yenîhcetaw.